Saak teen Krejcir se vrou en seun teruggetrek | Maroela Media
"Die Nasionale Vervolgingsgesag (NVG) het die saak ondersoek en bepaal dat 'n saak nie gebou kan word op die inligting in die dossier nie," het Nathi Mncube, woordvoerder van die NVG, gesê. Die saak is na die polisie terugverwys vir verdere ondersoek.
"Indien hulle verdere bewyse opspoor, kan die saak weer na ons verwys word en ons kan dan besluit of ons met die saak wil voortgaan," het Mncube gesê.
Krejcirova is in Februarie in hegtenis geneem toe sy haar man se aansoek om borgtog by die Palm Ridge-landdroshof bygewoon het. Dennis Krejcir is kort daarna in hegtenis geneem. Die paar is later op 'n waarskuwing vrygelaat.
Piet du Plessis, Radovan se prokureur, het in daardie stadium gesê Krejcirova is in hegtenis geneem in verband met 'n beweerde gesteelde voertuig wat op die egpaar se Vaal-eiendom opgespoor is. Die staat het egter tydens die hofverrigtinge aangevoer dat Krejcirova en Dennis 'n Volkswagen Amarok met vervalsde dokumentasie aangekoop het. –SAPA